Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 89/14/2202	Galanta, 25.4.2014
EEČ : 2-17-145-2014

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 245 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
obvinený dňa 20. 01. 2014 v čase okolo 21.00 h preskočil oplotenie neobývaného domu v obci XXXXX, ulica XXXXX č. XXXXX a týmto spôsobom sa dostal na dvor rodinného domu, kde v zadnej časti rodinného domu pri drevených dverách úmyselne založil požiar tak, že zapaľovačom zapálil kartónovú krabicu, následkom čoho začala horieť zadná časť rodinného domu, zadná časť strechy, drevené trámy a interiér miestnosti nachádzajúcej sa v zadnej časti rodinného domu, čím vznikla škoda pre poškodeného XXXXX, nar. 08. 03. 1940, trvale bytom XXXXX podľa predbežného vyjadrenia znaleckého odhadu znalca XXXXX z odboru stavebníctvo odvetvie – odhad hodnoty nehnuteľností – statika stavieb vo výške 3.500,- Eur.

lebo je trestné stíhanie neprípustné podľa § 9 odsek 1 písmeno f

Odôvodnenie:
Poverený príslušník Okresného riaditeľstva PZ v XXXXX, Obvodného oddelenia PZ XXXXX uznesením č. XXXXX zo dňa 21.02.2014 začal v zmysle § 199 ods. 1 Trestného poriadku trestné stíhanie a uznesením zo dňa 21.03.2014 podľa § 206 ods. 1 Trestného poriadku vzniesol obvinenie XXXXX za prečin poškodzovanie cudzej veci podľa § 245 ods. 1, ods. 2 písm. a) Trestného zákona na tom skutkovom základe, ako je uvedené vo výrokovej časti tohto uznesenia.
	V rámci skráteného vyšetrovania bol vypočutý poškodený XXXXX, otec obvineného XXXXX. Pri svojom výsluchu konanom dňa 02.04.2014 výslovne uviedol, že nedáva súhlas na trestné stíhanie svojho syna a nežiadal ani náhradu škody.

	Podľa ustanovenia § 215 ods.1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

	Podľa § 9 ods.1 písm. f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.

	Podľa § 211 ods. 1 Trestného poriadku je trestné stíhanie pre trestný čin poškodzovanie cudzej veci podľa § 245 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, možno začať, a už v začatom trestnom stíhaní pokračovať iba so súhlasom poškodeného.

	Podľa § 130 ods. 1 veta prvá Trestného poriadku právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. 

	Z uvedeného vyplýva, že poškodený XXXXX je osobou, ktorá môže vo vzťahu k svojmu synovi ako obvinenému odoprieť výpoveď. Preto aj trestné stíhanie je podmienené jeho súhlasom. Keďže dňa 02.04.2014 do zápisnice uviedol, že súhlas na trestné stíhanie nedáva, nie je trestné stíhanie obvineného v zmysle § 215 ods. 1 písm. d) Trestného poriadku prípustné a musí byť zastavené. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka